  Туспуктэм: Руслан Нуриахметов Майя Бывальцева Выль арозь 21 нунал кылиз. Та вакытэ туж троссэ лэсьтыса вуттыны кулэ. Уж дурын чаклам ужанрадлыкез быдэстоно, коркаез чеберъяно, кузьымъёс басьтоно но мукет. Тур-пар бызьылонын номыр медаз вуны шуыса, Ивортодэтъя «Удмуртия» агентство быдэстоно ужъёсын лыдмет дасяз. Пиналъёсыныды Тол Бабайлы (Дед Морозды) гожтэт гожтэ. Малпалэ, кинэ Выль арен ӟечкыланы малпаськоды, кузьымъёсын лыдмет лэсьтэ, кӧня коньдон солы висъяны дась луоды. Вераське, кинэн но кытын Выль арез пумиталоды. Малпаське, мар ӝӧк вылэ пӧралоды, пуктоды, кӧня коньдон висъяно луоз солы. Эскере дӥськутэн шкафъёстэс, кышнопалысь ӝажыостэс. Кулэтэм дӥсьтэс кулэяськисьёслы сётыны тырше, вужмемзэ, сиыны ярамон дырзы ортчем сиён-юонъёстэс куштэ. Пунэмъёстэс берыктыны тырше, со пӧлын пунэмен басьтэм марке тӥрлыкъёсты яке арбериосты.  Коркадэс (квартирадэс) рос-прос утялтэ. Выль ар кызэз, коркадэс (квартирадэс) чеберъялэ. Ар ӵоже азинсконъёстэс, вормонъёстэс гожтэ (витьлэсь трос чур луиз ке, басьтэм асьтэлы шоколад!). Вуоно арлы ужпумъёс пуктэ. Пусъё, кудзэ кыӵе вакытлы быдэстыны кулэ. Выль арез пумитаны чебер дэрем (костюм) басьтэ. Азьвыл басьтэмез но тупа ке, малпалэ кызьы сое выль сяменгес возьматыны луоз (буртчин кышетэн, чеберъяськонъёсын). Йырсидэс, гижыостэс утялтыны гожтӥське но ветлыны эн вунэтэ! Мылкыддэс ӝутон понна чебер кырӟанъёс, шуныт мылкыдо фильмъёс быре. Конькиен, куасэн нискыланы ветлэ, яке паркетӥ огшоры поръялэ, йырдэс шутэтэ. Сиён пӧрандэс берпуметӥ нуналлы гинэ эн кельтэ, мае луэ, азьвыл ик пӧзьтыса / юдыса / сӥятыса / кынтыса дасялэ.  Лыдметэз печатлалэ но быдэстэм ужъёс вадьсы пусъёс пуктылэ. Оскиськом, тӥ ваньзэ вуттоды! Тегъёс: Выльар Мерлык Удмуртия  